NUOMONĖ 7. Mes auditavome: a) Bendrosios įmonės metines finansines ataskaitas, kurias sudaro 2016 m. gruodžio 31 d. pasibaigusių finansinių metų finansinės būklės (5) ir biudžeto vykdymo (6) ataskaitos, ir b) šiose ataskaitose atspindimų operacijų teisėtumą ir tvarkingumą, kaip to reikalauja Sutarties dėl Europos Sąjungos veikimo (SESV) 287 straipsnis. Nuomonė dėl finansinių ataskaitų patikimumo 8. Mūsų nuomone, 2016 m. gruodžio 31 d. pasibaigusių finansinių metų Bendrosios įmonės finansinėse ataskaitose Bendrosios įmonės finansinė būklė 2016 m. gruodžio 31 d. bei tą dieną pasibaigusių finansinių metų operacijų ir pinigų srautų rezultatai bei grynojo turto pokyčiai visais reikšmingais aspektais yra pateikti teisingai, kaip to reikalauja jos finansinis reglamentas ir Komisijos apskaitos pareigūno priimtos apskaitos taisyklės. Jos pagrįstos tarptautiniu mastu pripažintais viešojo sektoriaus apskaitos standartais. Nuomonė dėl finansinėse ataskaitose atspindimų pajamų teisėtumo ir tvarkingumo 9. Mūsų nuomone, 2016 m. gruodžio 31 d. pasibaigusių finansinių metų finansinėse ataskaitose atspindimos pajamos visais reikšmingais aspektais yra teisėtos ir tvarkingos. Nuomonė dėl finansinėse ataskaitose atspindimų mokėjimų teisėtumo ir tvarkingumo 10. Mūsų nuomone, 2016 m. gruodžio 31 d. pasibaigusių finansinių metų finansinėse ataskaitose atspindimi mokėjimai visais reikšmingais aspektais yra teisėti ir tvarkingi. Dalyko pabrėžimas 11. Neprieštaraudami pirmiau išreikštai nuomonei, norime atkreipti dėmesį į toliau pateiktą klausimą. 2010 m. liepos 7 d. priimtose ES Tarybos išvadose (7) buvo patvirtinta 6,6 milijardo eurų (2008 m. verte) Bendrosios įmonės įnašo, skirto prisidėti prie ITER projekto statybų etapo, kurį įvykdyti pradžioje buvo planuota 2020 m., suma. Į šią sumą nebuvo įtraukti 2010 m. Europos Komisijos pasiūlyti 663 milijonai eurų galimoms nenumatytoms išlaidoms padengti (8). 12. 2016 m. lapkričio mėn. ITER taryba (9) patvirtino naujo ITER projekto riboženklį (apimtį, tvarkaraštį ir sąnaudas). Bendrą projekto tvarkaraštį (10) patvirtino visi ITER nariai (11), o bendros projekto sąnaudos buvo patvirtintos ad referendum – t. y. kiekviena valstybė narė turėjo prašyti projekto sąnaudų patvirtinimo pagal atitinkamą savo Vyriausybės biudžeto procesą. 13. Remiantis nauju ITER tarybos patvirtintu tvarkaraščiu nustatytas keturių etapų metodas, pagal kurį iki 2025 m. gruodžio mėn. turi būti pasiektas pirmasis strateginis projekto statybų etapo („Pirmoji plazma“) riboženklis ir iki 2035 m. gruodžio mėn. numatyta užbaigti visą statybų etapą – t. y. projektą vėluojama įgyvendinti 15 metų, palyginti su pradiniu riboženkliu. Metodo su naujais etapais tikslas – labiau suderinti projekto įgyvendinimą su visų ITER TO narių prioritetais ir sunkumais. 14. Priėmus naują ITER projekto riboženklį, F4E bendroji įmonė nustatė naują tvarkaraštį ir iš naujo apskaičiavo Bendrosios įmonės įnašo į projekto statybų etapą susijusias sąnaudas užbaigus veiklą (ĮUV). 15. Pagal 2016 m. gruodžio mėn. Bendrosios įmonės valdybai pateiktus rezultatus, numatyta, kad statybų etape po 2020 m. reikės 5,4 milijardo eurų finansavimo (82 % padidėjimas, palyginti su patvirtintu 6,6 milijardo eurų biudžetu). 2010 m. ES Tarybos patvirtinta 6,6 milijardo eurų suma dabar yra riba Bendrosios įmonės išlaidoms iki 2020 m. 16. Pažymėtina, kad be statybų etapo Bendroji įmonė turės prisidėti prie ITER eksploatacijos etapo po 2035 m. (12) ir prie vėlesnių ITER deaktyvavimo ir eksploatavimo nutraukimo etapų. Šie įnašai vis dar nėra įvertinti. 17. Kadangi F4E bendrosios įmonės prognozė dėl „Pirmosios plazmos“ atitinka ITER TO projekto tvarkaraštį, projekto užbaigimo terminas laikomas kiek įmanoma anksčiausia techniškai pasiekiama data (13). 18. 2017 m. birželio mėn. Komisija paskelbė komunikatą „ES įnašas į pertvarkytą ITER projektą“ (14), siekdama gauti Europos Parlamento palaikymą ir ES Tarybos įgaliojimą ES Komisijai Euratomo vardu patvirtinti naują bazinį scenarijų (15). 19. NET jei naujas bazinis scenarijus neapima nenumatytų atvejų, savo komunikate Komisija pažymėjo, kad laiko atžvilgiu atsargai derėtų numatyti iki 24 mėnesių laikotarpį, o biudžeto – 10–20 % išteklių (16). Be to, priemonės, taikytos siekiant laikytis 6,6 milijardo eurų maksimalaus biudžeto, apėmė visų „Pirmajai plazmai“ nebūtinų komponentų pirkimų ir įrengimo nukėlimą. Nors buvo imtasi teigiamų veiksmų, skirtų pagerinti ITER projekto statybų etapo valdymą ir kontrolę, vis dar išlieka rizika, kad vėlesnės išlaidos padidės ir bus vėluojama įgyvendinti projektą, atsižvelgiant į naują pasiūlytą riboženklį. 20. 2017 m. kovo 29 d. Jungtinė Karalystė pranešė Europos Vadovų Tarybai apie savo sprendimą išstoti iš ES ir Euratomo. Bus deramasi dėl susitarimo, kuriame nustatoma jos išstojimo iš Sąjungos tvarka. Tai gali turėti reikšmingą poveikį tolesnei F4E bendrosios įmonės veiklai ir ITER projektui. Vadovybės ir už valdymą atsakingų asmenų atsakomybė 21. Pagal SESV 310–325 straipsnius ir Bendrosios įmonės finansinį reglamentą vadovybė yra atsakinga už finansinių ataskaitų parengimą ir pateikimą, laikantis tarptautiniu mastu pripažintų viešojo sektoriaus apskaitos standartų, bei už jose atspindimų operacijų teisėtumą ir tvarkingumą. Ši atsakomybė apima vidaus kontrolės priemonių nustatymą, vykdymą ir palaikymą, siekiant parengti ir pateikti finansinės būklės ataskaitas, kuriose nėra reikšmingų dėl sukčiavimo ar klaidų atsiradusių iškraipymų. Vadovybė taip pat privalo užtikrinti, kad finansinės būklės ataskaitose atspindima veikla, finansinės operacijos ir informacija atitiktų jas reglamentuojančius teisės aktus. Galutinė atsakomybė už finansinėse ataskaitose atspindimų operacijų teisėtumą ir tvarkingumą tenka Bendrosios įmonės vadovybei. 22. Rengiant finansines ataskaitas, vadovybė yra atsakinga už Bendrosios įmonės gebėjimo toliau užtikrinti veiklos tęstinumą vertinimą, už deramą su tęstinumu susijusių dalykų atskleidimą ir už veiklos tęstinumo prielaidos taikymą apskaitai. 23. Už valdymą atsakingi asmenys vykdo subjekto finansinės atskaitomybės proceso priežiūrą. Auditoriaus atsakomybė už finansinių ataskaitų ir atspindimų operacijų auditą 24. Mūsų tikslai yra gauti pakankamą patikinimą dėl to, ar Bendrosios įmonės finansinėse ataskaitose nėra reikšmingų iškraipymų, o jose atspindimos operacijos yra teisėtos ir tvarkingos, bei, remiantis mūsų auditu, pateikti Europos Parlamentui ir Tarybai arba kitoms atitinkamoms biudžeto įvykdymą tvirtinančioms institucijoms patikinimo pareiškimą dėl finansinių ataskaitų patikimumo bei jose atspindimų operacijų teisėtumo ir tvarkingumo. Pakankamas patikinimas užtikrina aukštą patikinimo lygį, tačiau jis nėra garantija, kad audito metu bus visuomet nustatyti reikšmingi iškraipymai ar neatitikties atvejai. Tokius atvejus gali nulemti sukčiavimas ar klaidos ir jie laikomi reikšmingais jei, imant atskirai ar subendrinus, galima pagrįstai tikėtis, jog jie darys įtaką naudotojų ekonominiams sprendimams, priimtiems remiantis šiomis finansinėmis ataskaitomis. 25. Atliekant auditą, taikomos procedūros, skirtos gauti audito įrodymus apie sumas ir kitą informaciją finansinėse ataskaitose bei apie jose atspindimų operacijų teisėtumą ir tvarkingumą. Procedūros pasirenkamos auditoriaus nuožiūra, taip pat remiantis dėl sukčiavimo ar klaidų atsiradusių finansinių ataskaitų reikšmingų iškraipymų ar susijusių operacijų reikšmingos neatitikties Europos Sąjungos teisiniam pagrindui rizikos vertinimu. Atliekant šiuos rizikos vertinimus, nagrinėjamos ataskaitų rengimui ir jų teisingam pateikimui bei atspindimų operacijų teisėtumui ir tvarkingumui svarbios vidaus kontrolės priemonės, siekiant pagal esamas aplinkybes nustatyti tinkamas audito procedūras, bet ne siekiant pareikšti nuomonę dėl vidaus kontrolės veiksmingumo. Audito metu taip pat įvertinamas taikomų apskaitos metodų tinkamumas ir vadovybės atliktų apskaitinių įvertinimų pagrįstumas; taip pat įvertinamas bendras finansinės būklės ataskaitų pateikimas. 26. Kalbant apie pajamas, mes tikriname iš Komisijos ir kitų suinteresuotųjų šalių gautą subsidiją ir vertiname Bendrosios įmonės mokesčių ir kitų pajamų surinkimo procedūras. 27. Išlaidų srityje mes nagrinėjame mokėjimų operacijas, kai išlaidos buvo padarytos, užregistruotos ir patvirtintos. Šis nagrinėjimas apima visas mokėjimų kategorijas (įskaitant mokėjimus įsigyjant turtą), išskyrus avansus jų išmokėjimo momentu. Išankstiniai mokėjimai nagrinėjami tuo metu, kai lėšų gavėjas pateikia jų tinkamo panaudojimo įrodymą ir kai Bendroji įmonė sutinka su tuo įrodymu ir patvirtina išankstinį mokėjimą tais pačiais arba vėlesniais metais. 28. Rengdami šią ataskaitą ir nuomonę, mes atsižvelgėme į su Bendrosios įmonės metinėmis finansinėmis ataskaitomis susijusį nepriklausomo išorės auditoriaus darbą, kaip nustatyta ES Finansinio reglamento 208 straipsnio 4 dalyje (17).